b'\n_START_ARTICLE_\nMaksatsirroos\n_START_PARAGRAPH_\nMaksatsirroos on krooniliste maksahaiguste l\xc3\xb5ppfaasiks p\xc3\xb6\xc3\xb6rdumatud muutused maksakoes ehk maksatsirroosi teke._NEWLINE_Maksatsirroos on kogu maksa haarav struktuurimuutus, millele on iseloomulik maksarakkude h\xc3\xa4vimine ja maksa sidekoestumine. H\xc3\xa4irub maksa tavap\xc3\xa4rane vereringe ja s\xc3\xbcnteesiv\xc3\xb5ime. Haiguse s\xc3\xbcmptomid s\xc3\xb5ltuvad vereringeh\xc3\xa4irest (verer\xc3\xb5hust maksa v\xc3\xa4rativeenis) ja maksarakkude talitlush\xc3\xa4ire raskusest (s\xc3\xbcnteesiv\xc3\xb5ime langusest). Suurenenud portaalr\xc3\xb5hk (st verer\xc3\xb5hk v\xc3\xa4rativeenis) p\xc3\xb5hjustab s\xc3\xb6\xc3\xb6gitoru veenilaiendite tekke ning vedeliku kogunemise k\xc3\xb5hu\xc3\xb5\xc3\xb5nde, p\xc3\xb5rn suureneb. Samuti v\xc3\xb5ib esineda naha kollasus, maksa suurenemine, iseeneslikud veritsused v\xc3\xb5i verejooks s\xc3\xb6\xc3\xb6gitoru veenilaiendeist, palavik. Oluline on vereplasma valgu albumiini ja vere h\xc3\xbc\xc3\xbcbimistegurite s\xc3\xbcnteesi langus maksas._NEWLINE_Maksatsirroosihaigel v\xc3\xb5ivad tekkida keskn\xc3\xa4rvis\xc3\xbcsteemi h\xc3\xa4ired (nt entsefalopaatia), mis s\xc3\xbcvenevad maksapuudulikkuse ja selle k\xc3\xb5ige raskema vormi \xe2\x80\x93 maksakooma kujunemiseni. Sagedasemaks t\xc3\xbcsistuseks on verejooks s\xc3\xb6\xc3\xb6gitoru veenilaiendeist. Astsiit ehk vesik\xc3\xb5ht v\xc3\xb5ib maksatsirroosihaigel omakorda t\xc3\xbcsistuda astsiidivedeliku infitseerumisega, kujuneb spontaanne ehk isetekkiv bakteriaalne peritoniit ehk k\xc3\xb5hukelmep\xc3\xb5letik. Maksatsirroosi ravi on eelk\xc3\xb5ige s\xc3\xbcmptomite ravi, mida korraldab arst.'